Piet Botha geopereer ná val | Maroela Media
Piet Botha geopereer ná val
Piet Botha. Foto: Facebook
Die gewilde blues-en-rockmusikant Piet Botha sal moontlik volgende week geopereer word nadat hy ernstige rugbeserings opgedoen het.
Botha het Saterdag twee rugwerwels gebreek toe hy van die verhoog afgeval het tydens sy blues-en-rockgroep Jack Hammer se vertoning op die Suidkus-motorfietsfees. Botha het vanuit sy hospitaalbed aan Maroela Media gesê hulle was besig met die laaste liedjie van die vertoning toe hy skielik duiselig gevoel het.
"Dit was soos 'n floute. Dit was die snaaksste ding, want dit het nog nooit voorheen met my gebeur nie. Ek wou van die verhoog af klim omdat ek nie lekker gevoel het nie en toe val ek." Botha het op sy rug geval en is met 'n ambulans na die Netcare Margate-hospitaal geneem waar hy steeds behandel word.
Volgens Botha sal hy volgende week geopereer word. Hy het geen liggaamlike gebruik verloor weens sy beserings nie. "Ek gaan seker vir so twee weke nog moet lê en kan in elk geval nie regtig opstaan nie. Ek moet ook nie opstaan nie, want dit kan dit net erger maak."
Daar is aanvanklik oorweeg om Botha na 'n hospitaal in Kaapstad te neem waar hy woon, maar hy kan weens die aard van sy beserings nie vervoer word nie. "Ek is dankbaar, want dit kon baie erger gewees het."
Botha sal ook rehabilitasie moet ondergaan ná die operasie. "Dit sal seker minstens twee maande wees voor ek weer up and running is," het hy geskerts.
Botha is die seun van oudmin. Pik Botha (85).
Ironies… net soos Suid Afrika op sy rug…
Ek het Jack Hammer gesien in 1990 op Margate op 'n klein verhogie op die strand , en die manne het "Jumpin' Jack Flash'" gespeel dat tot die branders nie gehoor kon word nie.